# Οσκάρ Σμιτ

|   Οσκάρ Σμιτ |
| --- |
|  |
| Προσωπικά στοιχεία |
|  |
| Εθνικότητα | Βραζιλιάνικη |
| Γέννηση | 16 Φεβρουαρίου 1958 (1958-02-16) Νατάλ, Βραζιλία |
| Θάνατος | 17 Απριλίου 2026 (68 ετών) Σάο Πάολο, Βραζιλία |
| Ύψος | 2,05 μ. |
| Στοιχεία καριέρας |
| Ντραφτ | 1984 / Γύρος: 6ος / Επιλογή : 131η από τους Νιου Τζέρσεϊ Νετς |
| Αθλ. καριέρα | 1974 - 2003 |
| Θέση | Σμολ φόργουορντ/Πάουερ φόργουορντ |
| Καριέρα σε συλλόγους |
|  |
| 1974 - 1978 |  0 Παλμέιρας |
| 1978 - 1982 |  0 Εσπόρτε Κλούμπε Σίριο |
| 1982 -  |  0 Αμέρικα Ρίο ντε Τζανέιρο |
| 1982 - 1990 |  0 Γιουβεκαζέρτα Μπάσκετ |
| 1990 - 1993 |  0 Παλακανέστρο Παβία |
| 1993 - 1995 |  0 ΚΜ Βαγιαδολίδ |
| 1995 - 1997 |  0 Σπορτ Κλουμπ Κορίνθιανς Παουλίστα |
| 1997 - 1998 |  0 Μπάνκο Μπαντεϊράντες |
| 1998 - 1999 |  0 Γκρέμιο Μπαρουέρι/Μακένζι |
| 1999 - 2003 |  0 Κλούμπε ντε Ρεγκάτας ντο Φλαμένγκο |
|  |
| Εθνικές ομάδες |
|  |
| Ως
παίκτης: | 0 |
| 1978 - 1996 |  0 Εθνική Βραζιλίας |
|  |
| **Μετάλλια**

|  |
| --- |
|  |
| Παγκόσμιο Κύπελλο Καλαθοσφαίρισης |
|  | 1978 Φιλιππίνες | Εθνική Βραζιλίας |
| Αμερικανικό Πρωτάθλημα Καλαθοσφαίρισης |
|  | 1989 Πόλη του Μεξικού | Εθνική Βραζιλίας |
| Παναμερικανικοί Αγώνες |
|  | 1987 Ινδιανάπολις | Εθνική Βραζιλίας |
|  | 1979 Σαν Χουάν | Εθνική Βραζιλίας |

 |
|  Πολυμέσα σχετικά με το πρόσωπο |

Ο **Οσκάρ Ντανιέλ Μπεζέρα Σμιτ** (πορτογαλικά: *Oscar Daniel Bezerra Schmidt*‎‎, 16 Φεβρουαρίου 1958 – 17 Απριλίου 2026) ήταν Βραζιλιάνος καλαθοσφαιριστής, ο οποίος αγωνιζόταν κυρίως ως σμολ φόργουορντ.

Αναγνωρίστηκε ως ο κορυφαίος σκόρερ όλων των εποχών στην ιστορία της καλαθοσφαίρισης, με σχεδόν 50.000 πόντους καριέρας (σε αγώνες συλλόγων, καθώς και σε αγώνες της Εθνικής Βραζιλίας αθροιστικά), κατέχοντας τον τίτλο έως το 2024.

Ήταν ο κάτοχος του ρεκόρ για τη μεγαλύτερη διάρκεια καριέρας ως επαγγελματίας καλαθοσφαιριστής, με 29 χρόνια. Είναι επίσης ο πρώτος σκόρερ στην ιστορία των Ολυμπιακών Αγώνων και ο πρώτος σκόρερ στην ιστορία του Παγκοσμίου Κυπέλλου. Ψηφίστηκε ως ένας από τους 50 Σπουδαιότερους Παίκτες της FIBA το 1991, καταλαμβάνοντας τη 10η θέση. Έλαβε το Ολυμπιακό Τάγμα το 1996. Στις 20 Αυγούστου 2010, ο Σμιτ εισήχθη στο FIBA Hall of Fame, ως αναγνώριση του παιχνιδιού του σε διεθνείς διοργανώσεις. Στις 8 Σεπτεμβρίου 2013, εισήχθη στο Naismith Memorial Basketball Hall of Fame. Στη χώρα του αποκαλούνταν και ως *Mão Santa* (Άγιο Χέρι) για την ακρίβεια των τελικών προσπαθειών του.

## Πρώτα χρόνια

Ο Σμιτ γεννήθηκε στο Νατάλ, πρωτεύουσα της πολιτείας Ρίο Γκράντε ντο Νόρτε της Βραζιλίας, σε μία οικογένεια με γερμανική καταγωγή. Το όνειρό του ήταν να γίνει ποδοσφαιριστής αλλά η γρήγορη σωματική του ανάπτυξη τον οδήγησε στο μπάσκετ. Ξεκίνησε τη σταδιοδρομία του στα 13 του στην Ουνινδάδε Βιντζιχάνκα και μετά στις ομάδες νέων της Σοσιεντάντε Εσπορτίβα Παλμέιρας και της Ασοσιασάο Ατλέτικα Μακένζι Κόλετζ. Με την ομάδα νέων της Παλμέιρας, σημείωσε 2.114 πόντους σε 85 παιχνίδια, με μέσο όρο 24,9 πόντους ανά παιχνίδι. Με την ομάδα νέων της Μακένζι, σημείωσε 1.332 πόντους σε 36 παιχνίδια, με μέσο όρο 37 πόντους ανά παιχνίδι.

Όταν ξεκίνησε να παίζει μπάσκετ στα μέσα της δεκαετίας του 1970, στο τοπίο του παγκόσμιου μπάσκετ, εκτός από την έλλειψη του τρίποντου, υπήρχαν στερεότυπα εντελώς αντίθετα με τον τρόπο παιχνιδιού του. Η θέση του σμολ φόργουορντ ήταν η λιγότερο χρήσιμη της πεντάδας. Οι σμολ φόργουορντ εκείνης της εποχής ήταν κάτι ανάμεσα σε ψηλούς σούτινγκ γκαρντ και δυάρια και σε κοντούς πάουερ φόργουορντ, χωρίς συγκεκριμένους ρόλους στο παιχνίδι, τουλάχιστον στην Ευρώπη. Το μεγάλο πλεονέκτημά του δεν ήταν το ιδιαίτερα εύστοχο σουτ του και η ικανότητα να σκοράρει τρίποντα με πρωτόγνωρους ρυθμούς, αλλά το γεγονός ότι αυτά τα έκανε ένας παίκτης με ύψος 2,05 μέτρα. Ελάχιστοι αντίπαλοι αμυντικοί μπορούσαν να τον δουν στα μάτια και απέναντι στους περισσότερους σούταρε πάνω από τα κεφάλια τους. Επιπλέον στοιχεία που τον καθιστούσαν ακόμα πιο επικίνδυνο, ήταν η ικανότητά του να σουτάρει και εκτός ισορροπίας, ενώ οι απόπειρες σουτ από οκτώ μέτρα (σε μακρινή απόσταση από τη γραμμή του τρίποντου) δεν ήταν καθόλου σπάνιες.

## Επαγγελματική σταδιοδρομία

### Βραζιλία

Ο Σμιτ ξεκίνησε την επαγγελματική του σταδιοδρομία το 1974, σε ηλικία 16 ετών, με την Παλμέιρας. Ως μέλος της Παλμέιρας, κέρδισε το Πρωτάθλημα Σάο Πάολο το 1974 και το Πρωτάθλημα Βραζιλίας το 1977.

Το 1978, μετακόμισε στην Εσπόρτε Κλούμπε Σίριο. Ως μέλος της Σίριο, ο Σμιτ κέρδισε το Πρωτάθλημα Σάο Παόλο τόσο το 1978 όσο και το 1979, και το Πρωτάθλημα Βραζιλίας το 1979. Με τη Σίριο κατέκτησε επίσης το Πρωτάθλημα Συλλόγων Νότιας Αμερικής και το Διηπειρωτικό Κύπελλο το 1979. Σημείωσε 42 πόντους στον τελικό του 1979 με αντίπαλο τη γιουγκοσλαβική Μπόσνα Σαράγεβο στη νίκη στην παράταση και με 100–98 (κανονική διάρκεια 88–88). Ο Σμιτ ήταν ο πρώτος σκόρερ του Πρωταθλήματος Βραζιλίας τόσο το 1979, όσο και το 1980.

Το 1982 εντάχθηκε στην Αμέρικα Ρίο ντε Τζανέιρο. Ωστόσο, έμεινε στο σύλλογο για σύντομο χρονικό διάστημα.

### Γιουβεκαζέρτα

Για τη σεζόν 1982–83, εντάχθηκε στην ιταλική Γιουβεκαζέρτα Μπάσκετ της δεύτερης κατηγορίας. Με τη Γιουβεκαζέρτα, έπαιξε στην Σέριε Α για πρώτη φορά τη σεζόν 1983–84. Την ίδια σεζόν, αγωνίστηκε σε πανευρωπαϊκή διασυλλογική διοργάνωση για πρώτη φορά, καθώς έπαιξε στο Κύπελλο Κόρατς. Με την ιταλική ομάδα κατέκτησε τον τίτλο του Κυπέλλου Ιταλίας το 1988 με νίκη επί της Βαρέζε με 113–100 και ο Βραζιλιάνος σταμάτησε στους 39 πόντους. Έφτασε ακόμα σε δύο τελικούς του πρωταθλήματος αλλά έχασε και τους δύο από την τότε πανίσχυρη Ολύμπια Μιλάνο. Στον τελικό της Αθήνας του Κυπέλλου Κυπελλούχων 1988–89, έναν από τους συγκλονιστικότερους της ιστορίας των ευρωπαϊκών διασυλλογικών διοργανώσεων, ο Σμιτ σημείωσε 44 πόντους με αντίπαλο την ισπανική Ρεάλ Μαδρίτης. Ωστόσο, Ντράζεν Πέτροβιτς της Ρεάλ, σημείωσε 62 πόντους στο ίδιο παιχνίδι και η Γιουβεκαζέρτα έχασε τον αγώνα, με τελικό αποτέλεσμα 117–113 (στην παράταση, ημίχρονο 60–57, κανονική διάρκεια 102–102).

Ο Σμιτ αναδείχθηκε έξι φορές κορυφαίος σκόρερ της Σέριε Α, ενώ ήταν μέλος της Γιουβεκαζέρτα (σεζόν 1983–84 έως 1989–90) μετατρέποντας μία ομάδα δεύτερης κατηγορίας σε ευρωπαϊκή δύναμη. Η Γιουβεκαζέρτα αργότερα απέσυρε τη φανέλα του με το νούμερο 18.

### Παβία

Το 1990, ο Σμιτ εντάχθηκε στην ιταλική Παλακανέστρο Παβία της δεύτερης κατηγορίας που είχε κερδίσει την άνοδο με αντάλλαγμα τέσσερις παίκτες. Με την Παβία, αναδείχθηκε πρώτος σκόρερ της σεζόν 1990–91. Σημείωσε 1.760 πόντους σε 40 παιχνίδια συνολικά έχοντας μέσο όρο όρο 44 πόντων. Η επίδοση αυτή παραμένει ρεκόρ στην ιστορία του ιταλικού πρωταθλήματος. Ήταν επίσης μέλος του FIBA All-Star Games το 1991. Είχε επίσης το παιχνίδι με το υψηλότερο σκοράρισμα στη Σέριε Α, καθώς σημείωσε 66 πόντους σε ένα παιχνίδι της σεζόν 1991–92 με αντίπαλο την Αουξίλιουμ Παλακανέστρο Τορίνο στις 30 Νοεμβρίου 1991. Κατά τη διάρκεια της παραμονής του στην Ιταλία ξεπέρασε τους 50 πόντους σε έναν αγώνα 28 φορές σε 403 αγώνες πρωτάθληματος , περισσότερες από οποιοδήποτε άλλο. Σε 12 χρόνια στη χώρα αγωνίστηκε σε 271 συνεχόμενους αγώνες. Το 1993 η Παβία απέσυρε τη φανέλα του με το νούμερο 11.

Ενώ έπαιζε στην Ιταλία, ο Σμιτ κέρδισε έναν οπαδό, τον μελλοντικό αστέρα του NBA, Κόμπι Μπράιαντ. Εκείνη την εποχή, ο Μπράιαντ ήταν μικρό παιδί που ζούσε στην Ιταλία, ενώ ο πατέρας του, Τζο Μπράιαντ, έπαιζε επαγγελματική καλαθοσφαίριση στη χώρα. Ο Μπράιαντ αποκάλεσε τον Σμιτ ως ένα από τα παιδικά του είδωλα και επίσης δήλωσε ότι ο Βραζιλιάνος θα μπορούσε να ήταν ένας από τους σπουδαιότερους παίκτες στο ΝΒΑ, αν είχε παίξει στο πρωτάθλημα.

Συνολικά κατά τη διάρκεια της καριέρας του στην Ιταλία, ο Σμιτ ήταν επτά φορές ο κορυφαίος σκόρερ της Σέριε Α (1983–84, 1984–85, 1985–86, 1986–87, 1988–89, 1989–90 και 1991–92). Στα 11 χρόνια παραμονής σε ιταλικές ομάδες σημείωσε 13.957 πόντους πρωταθλήματος, ο πρώτος παίκτης που ξεπέρασε τους 10.000 στα εγχώρια πρωταθλήματα, έχοντας τον υψηλότερο μέσο όρο ανά αγώνα (34,6 πόντοι), ενώ παραμένει δεύτερος στο σύνολο όλων των εποχών. Το 2017 εισήχθη στο ιταλικό Hall of Fame Καλαθοσφαίρισης.

### Βαγιαδολίδ

Το 1993, ο Σμιτ εντάχθηκε στην ισπανική ΚΜ Βαγιαδολίδ. Εκείνη τη χρονιά ο Άρης λίγο μετά την αποχώρηση του Παναγιώτη Γιαννάκη έφτασε σε παρ' ολίγο συμφωνία με το Βραζιλιάνο, αλλά η μεταγραφή δεν ολοκληρώθηκε. Με τη Βαγιαδολίδ ήταν ο κορυφαίος σκόρερ του Πρωταθλήματος Ισπανίας τη σεζόν 1993–94, με μέσο όρο 33,3 πόντους ανά παιχνίδι, σε 33 παιχνίδια (κανονική περίοδος και πλέι οφ). Στις 19 Μαρτίου 1994, σημείωσε 11 τρίποντα σε ένα παιχνίδι πρωταθλήματος με αντίπαλο τη Μούρθια.

Πέρασε επίσης τη σεζόν 1994–95 με τη Βαγιαδολίδ έχοντας μέσο όρο 24,0 πόντους ανά παιχνίδι σε 38 παιχνίδια. Οι περισσότεροι πόντοι του σε ένα παιχνίδι στο πρωτάθλημα, ήταν σε ένα παιχνίδι εκείνης της σεζόν εναντίον της Μάλαγα, στο οποίο πέτυχε 47 πόντους και σκόραρε και τα οκτώ τρίποντα τα οποία σούταρε. Σε δύο σεζόν στο Πρωτάθλημα Ισπανίας σημείωσε συνολικά 2.009 πόντους σε 71 παιχνίδια (κανονική περίοδος και πλέι οφ), με μέσο όρο 28,3 πόντους ανά παιχνίδι.

### Επιστροφή στη Βραζιλία

Επέστρεψε στη γενέτειρά του τη Βραζιλία το 1995, για να παίξει για άλλη μια φορά στο Πρωτάθλημα Βραζιλίας. Αγωνίστηκε στη Σπορτ Κλουμπ Κορίνθιανς Παουλίστα από το 1995 έως το 1997. Στη συνέχεια έπαιξε στη Γκρέμιο Μπαρουέρι/Μακένζι από το 1997 έως το 1999 και ολοκλήρωσε τη σταδιοδρομία του στην ομάδα καλαθοσφαίρισης της Κλούμπε ντε Ρεγκάτας ντο Φλαμένγκο, όπου έπαιξε από το 1999 έως το 2003. Με την Παουλίστα, κέρδισε το Πρωτάθλημα Βραζιλίας το 1996. Ως μέλος της Γκρέμιο Μπαρουέρι, κέρδισε το Πρωτάθλημα Σάο Πάολο το 1998. Επίσης, με τη Γκρέμιο Μπαρουέρι, ο Σμιτ σε ηλικία 39 ετών, σημείωσε 74 πόντους σε παιχνίδι του πρωταθλήματος Σάο Πάολο στις 28 Νοεμβρίου 1997.

Ως μέλος της Φλαμένγκο, κέρδισε το Πρωτάθλημα Ρίο ντε Τζανέιρο το 1999 και το 2002. Κατά τη διάρκεια της παραμονής του εκεί ευστόχησε σε 90 συνεχόμενες ελεύθερες βολές σε δέκα επίσημους αγώνες. Η Φλαμένγκο στα επόμενα έτη απέσυρε τη φανέλα του με το νούμερο 14. Ο Σμιτ ήταν ο κορυφαίος σκόρερ του Πρωταθλήματος Βραζιλίας σε κάθε μία από τις τελευταίες οκτώ σεζόν που αγωνίστηκε σε αυτό (1996, 1997, 1998, 1999, 2000, 2001, 2002, 2003). Αυτή η επίδοση προστέθηκε στις άλλες δύο σεζόν που είχε αναδειχθεί ξανά κορυφαίος σκόρερ του πρωταθλήματος, το 1979 και το 1980.

Αποχώρησε από την ενεργό δράση στις 26 Μαΐου 2003, σε ηλικία 45 ετών. Κατά τη διάρκεια της σταδιοδρομίας του σε συλλόγους, σημείωσε συνολικά 42.044 πόντους, σε 1.289 παιχνίδια, με μέσο όρο σταδιοδρομίας 32,6 πόντους ανά παιχνίδι. «Προσπάθησα όλη μου τη ζωή για να γίνω ο καλύτερος μπασκετμπολίστας όλων των εποχών και δεν τα κατάφερα, αλλά είμαι πραγματικά περήφανος για αυτό που έκανα», είπε ο Όσκαρ στις 26 Μαΐου 2003, την ημέρα που αποχώρησε. Δεν μπορούσε να κρύψει τα δάκρυα εκείνη την ημέρα, που ήταν τόσο διαφορετικά από αυτά του 1979, στην αρχή της λαμπρής καριέρας του. Άφησε πίσω του μερικά εντυπωσιακά ορόσημα. Είχε 27 πόντους για να φτάσει τους 50.000 στην καριέρα του, αλλά εξακολουθεί να κατέχει τον τίτλο για τους περισσότερους πόντους που σημειώθηκαν από οποιονδήποτε παίκτη στην ιστορία του μπάσκετ. Δύο χρόνια πριν από το τέλος (2001), είχε ξεπεράσει το ρεκόρ του Καρίμ Αμπντούλ Τζαμπάρ που ολοκλήρωσε την σταδιοδρομία του το 1989. Συγκεκριμένα, τον Οκτώβριο του 2001 στο ντέρμπι με τη Φλουμινένσε ξεπέρασε τους 46.275 πόντους που σημείωσε ο Τζαμπάρ στα 24 χρόνια της καριέρας του. Ωστόσο, αυτά τα σύνολα δεν περιλαμβάνουν όλα τα παιχνίδια που έπαιξε κατά τη διάρκεια της επαγγελματικής του σταδιοδρομίας, καθώς τα στατιστικά για μερικά από τα παιχνίδια των εθνικών κυπέλλων και των παιχνιδιών των ευρωπαϊκών δεν είναι πλήρως διαθέσιμα. Το σύνολο των πόντων του στα ευρωπαϊκά πρωταθλήματα είναι 15.946, γεγονός που τον κατατάσει στην κορυφή όλων των εποχών.

### NBA Ντραφτ

Ο Σμιτ έγινε ντραφτ από τους Νιου Τζέρσεϊ Νετς στον έκτη θέση του ντραφτ του 1984 και έπαιξε μαζί τους στην περίοδο προετοιμασίας το 1984. Ωστόσο, αρνήθηκε την προσφορά του συλλόγου για ένα πλήρως εγγυημένο συμβόλαιο, επειδή οι μακροχρόνιες διαπραγματεύσεις ήταν πολύ σημαντικά χαμηλότερου ποσού από όσα κέρδιζε τότε στην Ιταλία, καθώς και επειδή η αποδοχή της προσφοράς της ομάδας θα σήμαινε ότι δεν θα μπορούσε πλέον να αγωνιστεί στην Εθνική Βραζιλίας. Αυτό συνέβη επειδή μέχρι το 1989, οι παίκτες του ΝΒΑ δεν επιτρεπόταν να παίζουν για τις εθνικές ομάδες. Το 1997, στην επετειακή έκδοση *100 Greatest Basketball Players of All Time*, ο Σμιτ ήταν ένας από τους πέντε μόνο παίκτες εκτός NBA που συμπεριλήφθηκαν στο βιβλίο.

## Εθνικές Βραζιλίας

### Νέων

Ο Σμιτ έπαιξε με τις «μικρές» εθνικές ομάδες της Βραζιλίας. Έπαιξε σε 15 παιχνίδια με την εθνική ομάδα εφήβων επίλεκτων του Σάο Πάολο, με την οποία σημείωσε 393 πόντους σε 15 παιχνίδια, με μέσο όρο 26,2 πόντους ανά παιχνίδι. Έπαιξε επίσης σε 31 αγώνες με την εθνική ομάδα νέων της Βραζιλίας, όπου σημείωσε συνολικά 569 πόντους, με μέσο όρο 18,4 πόντους ανά παιχνίδι.

### Ανδρών

Η πρώτη μεγάλη διοργάνωση που συμμετείχε ήταν το Παγκόσμιο Πρωτάθλημα του 1978 στις Φιλιππίνες, ακόμα ως παίκτης της Παλμέιρας. Η Βραζιλία τερμάτισε τρίτη και ο νεαρός Οσκάρ ήταν ο δεύτερος καλύτερος σκόρερ στην ομάδα με 159 πόντους (17,7 ανά παιχνίδι). Στην πρώτη μεγάλη διοργάνωση της καριέρας του στα 20 του χρόνια, έκανε το καλύτερο παιχνίδι του απέναντι στην μελλοντική πρωταθλήτρια Γιουγκοσλαβία, όταν σημείωσε 31 πόντους στην ήττα της Βραζιλίας με 91–87. Στον τελευταίο αγώνα οδήγησε την εθνική του ομάδα στο χάλκινο μετάλλιο, με τη νίκη επί της Ιταλίας και τους 18 πόντους του.
Με την Εθνική Βραζιλίας, αγωνίστηκε σε πέντε Ολυμπιακούς Αγώνες (ήταν ο δεύτερος παίκτης που το κατάφερε μετά τον Τεόφιλο Κρουζ) και ήταν ο κορυφαίος σκόρερ σε τρεις από αυτούς. Ωστόσο, δεν πέρασε ποτέ από τα προημιτελικά της διοργάνωσης. Στους Ολυμπιακούς Αγώνες του 1980, έπαιξε σε επτά αγώνες και σημείωσε 169 πόντους με μέσο όρο 24,1 ανά αγώνα. Η Βραζιλία κατετάγη πέμπτη.

Σημείωσε ξανά 169 πόντους σε επτά αγώνες στους Ολυμπιακούς Αγώνες του 1984. Η καλύτερη ολυμπιακή του εμφάνιση ήταν στους Ολυμπιακούς Αγώνες του 1988. Σε εκείνη τη διοργάνωση, σημείωσε 338 πόντους με μέσο όρο 42,3 πόντους ανά παιχνίδι. Εκείνη τη χρονιά, σημείωσε επίσης ρεκόρ Ολυμπιακών αγώνων με 55 πόντους με αντίπαλο την Ισπανία και έχει επτά στους δέκα αγώνες με τα περισσότερα σκορ στην ιστορία των Ολυμπιακών Αγώνων. Στον αγώνα με την Ισπανία (νικήτρια της συνάντησης με 118–110) είχε απολογισμό 11 στα 17 δίποντα, 6/11 τρίποντα, 15/16 ελεύθερες βολές και έπαιξε και στα 40 λεπτά του αγώνα. Το 1992, σημείωσε 198 πόντους σε οκτώ παιχνίδια και το 1996, σημείωσε 219 πόντους σε οκτώ παιχνίδια και πάλι πρώτος σκόρερ της διοργάνωσης με μέσο όρο 24,8 πόντους. Σε 38 αγώνες σε Ολυμπιακά τουρνουά, ο Σμιτ σημείωσε 1.093 πόντους (ρεκόρ), με μέσο όρο 28,8 πόντους ανά παιχνίδι.

Είναι επίσης ο κορυφαίος σκόρερ όλων των εποχών σε συνολικούς πόντους που σημειώθηκαν στο Παγκόσμιο Κύπελλο, έχοντας σημειώσει συνολικά 843 πόντους σε 33 παιχνίδια, με μέσο όρο 25,5 πόντους ανά παιχνίδι. Κέρδισε το χάλκινο μετάλλιο, όπου αναδείχθηκε στην καλύτερη ομάδα, στο Παγκόσμιο Πρωτάθλημα του 1978 και αναδείχθηκε επίσης στην καλύτερη πεντάδα τόσο στο Παγκόσμιο Πρωτάθλημα του 1986 (στο οποίο ήταν δεύτερος σκόρερ πίσω από το Νίκο Γκάλη), όσο και στο Παγκόσμιο Πρωτάθλημα του 1990, στο οποίο ήταν επίσης ο κορυφαίος σκόρερ, με κατά μέσο όρο 34,6 πόντους ανά παιχνίδι.

Αγωνίστηκε στον τελικό των Παναμερικανικών Αγώνων του 1987, που διεξήχθη στην Ιντιανάπολις με αντίπαλο την Εθνική Ηνωμένων Πολιτειών Αμερικής, η οποία απαρτιζόταν από παίκτες κολεγίων του NCAA και συμπεριλάμβανε μεταξύ άλλων τον Ντέιβιντ Ρόμπινσον. Η Βραζιλία ήταν πίσω στο σκορ στο ημίχρονο με 68–54, ωστόσο, ο Σμιτ τελείωσε το παιχνίδι με 46 πόντους, οδηγώντας τη Βραζιλία στη νίκη με 120–115. Στον ημιτελικό με αντίπαλο το Μεξικό σημείωσε 53 πόντους.

Το 1996, σε ηλικία 38 ετών αποχώρησε από την Εθνική Βραζιλίας ως πρώτος σκόρερ όλων των εποχών. Ενώ εκπροσωπούσε τη Βραζιλία, σημείωσε συνολικά 7.693 πόντους σε 326 παιχνίδια, με μέσο όρο 23,6 πόντους ανά παιχνίδι. Τελευταίος του αγώνας ήταν με αντίπαλο την Ελλάδα (νίκη της ελληνικής εθνικής με 91–72) στον αγώνα κατάταξης της Ολυμπιάδας, όπου σημείωσε 21 πόντους. Το 1996 ο Σμιτ βραβεύθηκε με το Ολυμπιακό Τάγμα. Το 2023 συμπεριλήφθηκε στους 75 καλύτερους αθλητές στην ιστορία των Παναμερικανικών Αγώνων.

## Μετέπειτα σταδιοδρομία

Το 2004, ο Σμιτ ξεκίνησε τη σταδιοδρομία του στη διοίκηση. Ήταν Διευθύνων Σύμβουλος της «Telemar Rio de Janeiro», μιας βραζιλιάνικης επαγγελματικής ομάδας καλαθοσφαίρισης, η οποία κέρδισε το Πρωτάθλημα Ρίο ντε Τζανέιρο το 2004 και το Πρωτάθλημα Βραζιλίας το 2005. Το 2006 μαζί με άλλους σπουδαίους Βραζιλιάνους καλαθοσφαιριστές ηγήθηκε του *NLB: Nossa Liga de Basquete* («το πρωτάθλημα καλαθοσφαίρισης μας»), ένας επιχειρηθέντας αντίπαλος στο Πρωτάθλημα Βραζιλίας. Ωστόσο, το πρωτάθλημα διαλύθηκε ένα χρόνο αργότερα και επανασυστάθηκε το 2015.

Το 2016, ήταν ο σημαιοφόρος της Ολυμπιακής Σημαίας στην τελετή έναρξης των Ολυμπιακών Αγώνων του Ρίο ντε Τζανέιρο.

## Προσωπική ζωή και θάνατος

Στις 13 Μαΐου 2013, ο Σμιτ έκανε εγχείρηση εγκεφάλου για να αφαιρέσει κακοήθη όγκο. Στην αρχή, κανείς δεν το γνώριζε εκτός από την οικογένειά του. Ο Τύπος έμαθε για την ασθένεια δεκαπέντε ημέρες μετά το χειρουργείο, σε δείπνο για τον εορτασμό της 50ής επετείου της διπλής Παγκόσμιας Πρωταθλήτριας Ανδρών Εθνικής Βραζιλίας, με τον Σμιτ να μην εμφανίζεται στην εκδήλωση. Η ασθένεια αργότερα τέθηκε σε ύφεση. Απεβίωσε στις 17 Απριλίου 2026, σε ηλικία 68 ετών.

## Στατιστικά καριέρας

| Ομάδα | Αγώνες | Πόντοι | Μέσος όρος |
| --- | --- | --- | --- |
| Σοσιεντάντε Εσπορτίβα Παλμέιρας | 82 | 2.033 | 24,8 |
| Εσπόρτε Κλούμπε Σίριο | 146 | 4.351 | 29,8 |
| Αμέρικα Ρίο ντε Τζανέιρο | – | – | – |
| Γιουβεκαζέρτα Μπάσκετ | 284 | 9.143 | 32,2 |
| Παλακανέστρο Παβία | 119 | 4.814 | 40,8 |
| ΚΜ Βαγιαδολίδ | 71 | 2.009 | 28,3 |
| Σπορτ Κλουμπ Κορίνθιανς Παουλίστα | 131 | 4.270 | 32,6 |
| Μπάνκο Μπαντεϊράντες | 117 | 3.570 | 30,5 |
| Γκρέμιο Μπαρουέρι/Μακένζι | 120 | 4.613 | 38,4 |
| Κλούμπε ντε Ρεγκάτας ντο Φλαμένγκο | 219 | 7.241 | 33,1 |
| Εθνική Βραζιλίας | 326 | 7.693 | 23,6 |
| All-Star Ιταλίας | 7 | 186 | 26,6 |
| ULEB All-Star | 3 | 46 | 15,3 |
| FIBA All-Star | 1 | 21 | 21 |
| NBA All-Star | 1 | 4 | 4 |
| Σύνολα | 1.627 | 49.994 | 30,7 |

## Τίτλοι και διακρίσεις

### Με συλλόγους

* 4 × Πρωτάθλημα Σάο Πάολο: 1974, 1978, 1979, 1998
* 3 × Πρωτάθλημα Βραζιλίας: 1977, 1979, 1996
* Πρωτάθλημα συλλόγων Νότιας Αμερικής: 1979
* Διηπειρωτικό Κύπελλο: 1979
* Κύπελλο Ιταλίας: 1988
* 2 × Πρωτάθλημα Ρίο ντε Τζανέιρο: 1999, 2002

### Με την Εθνική Βραζιλίας

* Παγκόσμιο Κύπελλο:
	+ Χάλκινο (1978)
* Παναμερικανικοί Αγώνες:
	+ Χρυσό (1987)
	+ Χάλκινο (1979)
* Αμερικανικό Πρωτάθλημα:
	+ Χάλκινο (1989)
* Πρωτάθλημα Νότιας Αμερικής:
	+ 3 × Χρυσό (1977, 1983, 1985)
	+ 2 × Αργυρό (1979, 1981)

### Ρεκόρ Ολυμπιακών Αγώνων

* Κορυφαίος σκόρερ όλων των εποχών: 1.093 πόντοι
* Περισσότεροι συνολικοί πόντοι που σημειώθηκαν σε μία διοργάνωση: 338 πόντοι
* Υψηλότερος μέσος όρος πόντων ανά παιχνίδι σε μία διοργάνωση: 42,3 πόντοι ανά παιχνίδι
* Περισσότεροι πόντοι που σημειώθηκαν σε ένα μόνο παιχνίδι: 55 πόντοι
* Μεγαλύτερος σε ηλικία παίκτης που σημείωσε 40 ή περισσότερους πόντους σε ένα παιχνίδι: 38 ετών και 155 ημερών (σημείωσε 45 πόντους)
* Περισσότερες εμφανίσεις από έναν καλαθοσφαιριστή: 5 (ισοβαθμεί με τους Τεόφιλο Κρουζ, Άντριου Γκέιζ, Λουίς Σκόλα και Χουάν Κάρλος Ναβάρο)

### Ατομικές

* Κορυφαίος σκόρερ όλων των εποχών στην καλαθοσφαίριση:
	+ 49.994 συνολικοί πόντοι καριέρας σε 1.627 παιχνίδια (30,7 πόντοι ανά παιχνίδι):
	+ 42.044 πόντοι καριέρας σε 1.289 επαγγελματικά παιχνίδια συλλόγων (32,6 πόντοι ανά παιχνίδι).
	+ 7.693 πόντοι που σημειώθηκαν σε 326 παιχνίδια της Εθνικής Βραζιλίας (23,6 πόντοι ανά παιχνίδι).
	+ 236 πόντοι που σημειώθηκαν σε 11 παιχνίδια All-Star Game σταδιοδρομίας όπου υπάρχουν διαθέσιμα δεδομένα βαθμολογίας (21,5 πόντοι ανά παιχνίδι). 186 πόντοι σε 7 Italian League All-Star Game που παίχτηκαν, 46 πόντοι σε 3 ULEB All-Star Game και 4 πόντοι σημειώθηκαν στο NBA All-Star Game (ως διασημότητα). Ο Σμιτ αγωνίστηκε επίσης σε ένα αγώνα FIBA All-Star το 1991 σημειώνοντας 21 πόντους.
* Κορυφαίος σκόρερ όλων των εποχών της Εθνικής Βραζιλίας
* Κορυφαίος σκόρερ όλων των εποχών του Παγκοσμίου Κυπέλλου:
	+ 843 πόντοι καριέρας σε 33 παιχνίδια (25,5 πόντοι ανά παιχνίδι)
* Παγκόσμιο Πρωτάθλημα 1978: Καλύτερη πεντάδα
* Παγκόσμιο Πρωτάθλημα 1986: Καλύτερη πεντάδα
* Παγκόσμιο Πρωτάθλημα 1990: Καλύτερη πεντάδα
* Κορυφαίος σκόρερ του Παγκόσμιου Πρωταθλήματος 1990 (34,6 πόντοι ανά παιχνίδι)
* Κορυφαίος σκόρερ όλων των εποχών στους Ολυμπιακούς Αγώνες:
	+ 1.093 πόντοι καριέρας (28,8 πόντοι ανά παιχνίδι)
* 3 × Κορυφαίος σκόρερ σε Ολυμπιακούς Αγώνες:
	+ Σεούλ 1988: 42,3 πόντοι ανά παιχνίδι (το ρεκόρ για οποιαδήποτε διοργάνωση)
	+ Βαρκελώνη 1992: 24,8 πόντοι ανά παιχνίδι
	+ Ατλάντα 1996: 27,4 πόντοι ανά παιχνίδι
* Περισσότεροι πόντοι που σημειώθηκαν σε ένα παιχνίδι στους Ολυμπιακούς Αγώνες: 55 εναντίον της Ισπανίας, 24 Σεπτεμβρίου 1988 (ήττα με 118–110)
* Κορυφαίος σκόρερ του Διηπειρωτικού Κυπέλλου (1979)
* 7 × Πρώτος σκόρερ της ιταλικής Σέριε Α: (1984, 1985, 1986, 1987, 1989, 1990, 1992)
* 2 × Πρώτος σκόρερ της ιταλικής Σέριε Β: (1991, 1993)
* Πρώτος σκόρερ του Πρωταθλήματος Ισπανίας: (1994)
* 10 × Πρώτος σκόρερ του Πρωταθλήματος Βραζιλίας: (1979, 1980, 1996, 1997, 1998, 1999, 2000, 2001, 2002, 2003)
* Πέτυχε 66 πόντους σε ένα παιχνίδι της Σέριε Α στις 30 Νοεμβρίου 1991
* Πέτυχε 74 πόντους σε παιχνίδι του Πρωταθλήματος Σάο Πάολο στις 28 Νοεμβρίου 1997
* Απόσυρση της φανέλας του από τέσσερις ομάδες: #18 Γιουβεκαζέρτα (1990), #11 Παβία (1993), #14 Φλαμένγκο (2003), #14 Ουνινδάδε Βιντζιχάνκα (2004)
* FIBA All-Star Games: (1991)
* 50 Σπουδαιότεροι Παίκτες της FIBA: (1991)
* FIBA Hall of Fame: (2010)
* Naismith Memorial Basketball Hall of Fame: (2013)
* Ιταλικό Hall of Fame Καλαθοσφαίρισης: (2017)

## Τιμές

* Ολυμπιακό Τάγμα: 1997
* Τάγμα Αξίας της Ιπιράνγκα (*Ordem do Ipiranga*)

## Παραπομπές

## Εξωτερικοί σύνδεσμοι

* Οσκάρ Σμιτ στη FIBA (Αγγλικά)

* Οσκάρ Σμιτ στην IMDb (Αγγλικά)
* Επίσημος ιστότοπος
* Προφίλ στο interbasket.com
* Προφίλ στο FIBA Hall of Fame Αρχειοθετήθηκε 2017-06-13 στο Wayback Machine.
* Προφίλ στο ProBallers.com
* Προφίλ στη Βραζιλιάνικη Ομοσπονδία Καλαθοσφαίρισης (πορτογαλικά)
* Προφίλ Ιταλικής Λίγκας Αρχειοθετήθηκε 2021-10-16 στο Wayback Machine. (ιταλικά)
* Στατιστικά Ιταλικής λίγκας Αρχειοθετήθηκε 2012-02-08 στο Wayback Machine. (ιταλικά)
* Προφίλ Αρχείου Ισπανικής Λίγκας (ισπανικά)
* Ιστορία της βραζιλιάνικης καλαθοσφαίρισης (ισπανικά)